Word 'n sjef - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n sjef
ʼn Sjef is gewoonlik in beheer van die kombuis van ʼn restaurant, skool, hospitaal, ouetehuis, huis, universiteit, passasierskip of oord. Hy bestuur die kombuispersoneel, beplan spyskaarte, bestel voorraad, en berei kos voor. Hy is ook verantwoordelik vir administratiewe besluite wat geneem moet word. Die belangrikste take van ʼn sjef is egter om seker te maak dat hoë kwaliteit kulinêre disse betyds bedien word, en dat probleme wat opkom vinnig opgelos word.
Daar is verskillende range. ʼn Commis chef werk onder die Chef de Partie en is verantwoordelik vir voedselvoorbereiding, en sal basiese kookkuns leer.
Die Chef de Partie is ʼn junior sjef, en is gewoonlik in beheer van een aspek van die kombuis, soos souse, groente, soppe of slaaie.
ʼn Demi chef kan uiteenlopende verantwoordelikhede hê. Hy kan betrokke wees by maalvoorbereiding, of die opstel en bestuur van die begroting, of selfs opleiding van werknemers.
Die sous chef is gewoonlik tweede in beheer van die kombuis.
Die uitvoerende of hoof-sjef is in beheer van die kombuis. Hy bestuur die personeel, beplan spyskaarte, werk begrotings uit, en is oor die algemeen betrokke by die besigheidskant én die kosmaakkant van die besigheid.
Hoe gaan jy te werk om ʼn sjef te word? Daar is verskillende maniere om opgelei te word. Jy kan as ʼn skottelgoedwasser begin, en stadig maar seker verskillende rolle in die restaurant begin aanleer. Jy kan jouself mettertyd op hierdie manier tot hoof-sjef bekwaam.
Baie VOO-kolleges, Universiteite van Tegnologie en gespesialiseerde gasvryheidsinstellings bied verskillende kursusse in kookkuns aan.
ʼn Beginner hoof-sjef met een tot vier jaar ondervinding verdien ʼn gemiddelde totale jaarlikse inkomste van R144 000. ʼn Hoof-sjef met vyf tot nege jaar ondervinding sal min of meer R192 000 per jaar verdien, terwyl ʼn ervare hoof-sjef ʼn gemiddelde totale kompensasie van R351 226 per jaar kan ontvang.
Indien jy ʼn passie vir kos het, bereid is om lang en ongereelde ure te werk, ʼn goeie spanspeler is, en lang ure op jou voete kan deurbring, kan hierdie dalk nét die rigting vir jou wees. Iemand wat die vermoë het om onder hoë druk te funksioneer, kritiek kan hanteer, en goed met hulle hande en kreatief is, sal ook goed inpas in die wêreld van kookkuns.